Viðbúið er að fólk fari að leita í ódýrari matvöru eins og reykt bjúgu og fiskibollur í dós. Þetta segir framkvæmdastjóri Samtaka verslunar og þjónustu. Verð á matvöru hefur hækkað töluvert síðustu vikur og hætt er við frekari verðhækkunum.
Bændur, afurðarfyrirtæki og neytendur þurfa að taka á sig tvo og hálfan milljarð króna vegna aukins rekstrarkostnaðar í landbúnaði. Þetta kemur fram í skýrslu svonefnds Spretthóps matvælaráðherra. Framkvæmdastjóri Samtaka verslunar og þjónustu segir að á tímum mikilla verðhækkana leiti neytendur í ódýrari mat, eins og reykt bjúgu og fiskibollur í dós.
Spretthópurinn sem matvælaráðherra skipaði, skilaði skýrslu á þriðjudag og leggur til að ríkið komi með 2,4 milljarða króna í formi styrkja til bænda. Eftir stendur óbrúaður vandi af að minnsta kosti svipaðri stærðargráðu sem greinin sjálf, afurðafyrirtæki, verslunin og neytendur þurfa að takast á við. Vörukarfa heimilanna hækkaði i verdi um fimm til sautján prósent frá október í fyrra fram í maí síðastliðinn, samkvæmt verðlagseftirliti ASÍ. Hækkunin er mismikil milli verslana. Mjólk, ostar og egg hækkuðu um átta til tuttugu og fjögur prósent og kjöt um sjö til nítján prósent.
Andrés Magnússon, framkvæmdastjóri Samtaka verslunar og þjónustu, fagnar því að landbúnaðurinn fái styrki fremur en að álögur séu auknar á innfluttar vörur. En hvaða áhrif hafa verðhækkanir á neytendur?
Það er náttúrulega vitað mál þegar vörur hækka eins og við erum að upplifa hér eins og alls staðar í nágrannalöndum okkar, þá hefur það áhrif á kaupgetu fólks. - Fer þá fólk að leita í einhverjar aðrar vörur? Ja, það er náttúrulega bara vitað. Til dæmis í fjármálakreppunni fyrir 10-15 árum seldust matvörur sem höfðu nánast ekkert selst. Þá fóru menn að sjá aukna sölu í vörum eins og reyktum bjúgum og niðursoðnum fiskibollum. Þetta er eitt merki að við svona aðstæður breytist neysluhegðun fólks. Það er ekkert skrítið eða nýtt í þeim efnum að þegar vörur hækka, eins og við erum að upplifa, verðbólga er gífurleg, þá hefur það áhrif á kaupmáttinn og fólk leitar ódýrari leiða til að kaupa sér nauðsynjavörur.
Viðbúið er að fólk fari að leita í ódýrari matvöru eins og reykt bjúgu og fiskibollur í dós. Þetta segir framkvæmdastjóri Samtaka verslunar og þjónustu. Verð á matvöru hefur hækkað töluvert síðustu vikur og hætt er við frekari verðhækkunum. 